[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 5.10.2006

COM(2006) 570 τελικό

2006/0183 (COD)

Πρόταση

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τον μετεξοπλισμό με κάτοπτρα των ταξινομημένων στην Κοινότητα βαρέων φορτηγών οχημάτων {SEC(2006) 1238}{SEC(2006) 1239}

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1 Πλαίσιο της πρότασης

Αιτιολογία και στόχοι της πρότασης

Με την πρόταση οδηγίας επιδιώκεται να βελτιωθεί η ασφάλεια των χρηστών του οδικού δικτύου, ειδικότερα των ευάλωτων, όπως οι πεζοί, οι ποδηλάτες και οι οδηγοί μηχανοκίνητων δίτροχων. Η συγκεκριμένη ομάδα διατρέχει σοβαρό κίνδυνο ατυχημάτων με εμπλοκή βαρέων φορτηγών οχημάτων στα οποία υπάρχει πλευρικό τυφλό σημείο στην πλευρά του συνοδηγού. Έχει ήδη θεσπιστεί νομοθεσία που καθιστά υποχρεωτική από το 2006/2007 μια βελτιωμένη σειρά κατόπτρων. Ωστόσο, τα υπάρχοντα φορτηγά θα συνεχίσουν να κυκλοφορούν χωρίς καμία βελτίωση του πεδίου έμμεσης όρασης. Η Επιτροπή προτείνει να επεκταθούν στον υπάρχοντα στόλο βαρέων φορτηγών οχημάτων οι απαιτήσεις για το πλευρικό πεδίο έμμεσης όρασης, οι οποίες επί του παρόντος ισχύουν μόνο για τα νέα οχήματα.

Γενικό πλαίσιο

Ορισμένα ατυχήματα προκαλούνται από οδηγούς μεγάλων οχημάτων οι οποίοι δεν αντιλαμβάνονται την παρουσία άλλων χρηστών του οδικού δικτύου πολύ κοντά ή δίπλα στο δικό τους όχημα. Τα ατυχήματα αυτά συνδέονται συχνά με την αλλαγή κατεύθυνσης σε διασταυρώσεις και σε ισόπεδους και κυκλικούς κόμβους, όταν οι οδηγοί αδυνατούν να αντιληφθούν άλλους χρήστες του οδικού δικτύου στα τυφλά σημεία τα οποία υπάρχουν στο χώρο που περιβάλλει άμεσα τα οχήματά τους. Υπολογίζεται ότι, στην Ευρώπη, περίπου 400 άτομα ετησίως χάνουν τη ζωή τους σε τέτοιες περιστάσεις. Για το λόγο αυτό, το Ευρωπαϊκό Κοινοβούλιο και το Συμβούλιο εξέδωσαν την οδηγία 2003/97/ΕΚ για προσέγγιση των νομοθεσιών των κρατών μελών σχετικά με την έγκριση τύπου των συσκευών έμμεσης όρασης, καθώς και των οχημάτων που είναι εξοπλισμένα με τις εν λόγω διατάξεις, για την τροποποίηση της οδηγίας 70/156/ΕΟΚ και την κατάργηση της οδηγίας 71/127/ΕΟΚ. Σύμφωνα με την οδηγία αυτή, από το 2006 ως προς τους νέους τύπους οχημάτων και από το 2007 ως προς τα νέα οχήματα, οι αρχές των κρατών μελών μπορούν να χορηγούν έγκριση για νέα οχήματα μόνον εάν αυτά είναι εξοπλισμένα με σειρά κατόπτρων και άλλων συστημάτων έμμεσης όρασης που πληρούν ορισμένες απαιτήσεις με σκοπό τη μείωση των τυφλών σημείων.

Κατά τη γνώμη ορισμένων κρατών μελών, η επιβολή της υποχρέωσης μόνο ως προς τα νέα οχήματα και τους νέους τύπους οχημάτων, χωρίς να συμπεριλαμβάνονται τα υπάρχοντα οχήματα, δεν έχει αρκούντως μεγάλη εμβέλεια. Κατόπιν αυτού, τρία κράτη μέλη – Κάτω Χώρες, Βέλγιο και Δανία – έθεσαν σε εφαρμογή εθνικά καθεστώτα (νομοθεσία ή φορολογικές ελαφρύνσεις ή άλλα οικονομικά κίνητρα) για τον μετεξοπλισμό των οχημάτων ορισμένων κατηγοριών που εγκυμονούν ιδιαίτερο κίνδυνο εν προκειμένω, δηλ. των βαρέων φορτηγών οχημάτων. Επιπλέον, τα εν λόγω κράτη μέλη παρότρυναν την Επιτροπή να αναλάβει την πρωτοβουλία να προτείνει σχετική νομοθεσία σε επίπεδο Ευρωπαϊκής Ένωσης (EΕ), εισήγηση που χαιρετίστηκε και από άλλα κράτη μέλη.

Ισχύουσες διατάξεις στο πεδίο που καλύπτει η πρόταση

Η ευρωπαϊκή νομοθεσία για την έγκριση τύπου των συστημάτων έμμεσης όρασης χρονολογείται από το 1971. Η πρώτη οδηγία 71/127/EΟΚ τροποποιήθηκε σταδιακά από ορισμένες οδηγίες με τις οποίες προστέθηκαν περισσότερα και πιο προηγμένης τεχνολογίας κάτοπτρα στο πεδίο εφαρμογής της οδηγίας, που επεκτάθηκε και σε άλλες κατηγορίες οχημάτων. Η οδηγία αυτή όριζε απαιτήσεις για τον τρόπο τοποθέτησης των κατόπτρων οδήγησης στα οχήματα και για τη κατασκευή τους, χωρίς πάντως να θίγει τις εθνικές απαιτήσεις. Μόλις το 2003, εκδόθηκε η νέα οδηγία 2003/97/EΚ, με την οποία καταργήθηκε η οδηγία 71/127/EΟΚ και έγινε υποχρεωτική η αποκλειστική τοποθέτηση μιας σειράς κατόπτρων ή άλλων συστημάτων έμμεσης όρασης.

Η οδηγία 2003/97/EΚ τροποποιήθηκε με την οδηγία 2005/27/EΚ της Επιτροπής για να επεκταθεί η γενική υποχρέωση τοποθέτησης κατόπτρων των κλάσεων IV και V στα οχήματα των 3,5 τόνων αντί των αρχικά προβλεπόμενων 7,5 τόνων.

Συνέπεια με τις λοιπές πολιτικές και τους λοιπούς στόχους της Ένωσης

Στη Λευκή Βίβλο που εξέδωσε με τον τίτλο "Η ευρωπαϊκή πολιτική μεταφορών με ορίζοντα το έτος 2010: η ώρα των επιλογών", η Ευρωπαϊκή Επιτροπή καθόρισε ως στόχο τη μείωση των θυμάτων των τροχαίων ατυχημάτων κατά 50% έως το 2010. Στο τρίτο ευρωπαϊκό πρόγραμμα δράσης για την οδική ασφάλεια που κατάρτισε, η Επιτροπή ανέλαβε τη δέσμευση να εξετάσει το ζήτημα του εκ των υστέρων εξοπλισμού των ήδη κυκλοφορούντων βαρέων φορτηγών οχημάτων με συσκευές έμμεσης όρασης για την εξάλειψη των τυφλών γωνιών.

Τον Δεκέμβριο του 2005, η ομάδα υψηλού επιπέδου της πρωτοβουλίας CARS 21 (Ανταγωνιστικό ρυθμιστικό σύστημα στην αυτοκινητοβιομηχανία για τον 21ο αιώνα) ενέκρινε δεκαετές χρονοδιάγραμμα για μια ανταγωνιστική αυτοκινητοβιομηχανία στην ΕΕ. Σχετικά με την οδική ασφάλεια, η Ομάδα εισηγήθηκε μια ολοκληρωμένη προσέγγιση, η οποία περικλείει την τεχνολογία οχημάτων, την υποδομή και τους χρήστες του οδικού δικτύου. Η εν λόγω ολοκληρωμένη προσέγγιση περιλαμβάνει την υποχρεωτική καθιέρωση νέων χαρακτηριστικών ασφαλείας, μεταξύ άλλων τη μείωση των τυφλών σημείων στα βαρέα φορτηγά οχήματα.

2 Διαβουλεύσεις με τα ενδιαφερομενα μέρη και εκτιμηση αντίκτυπου

Διαβουλεύσεις με τα ενδιαφερόμενα μέρη

Μέθοδοι διαβούλευσης, κύριοι κλάδοι στόχοι και γενικά χαρακτηριστικά των συνομιλητών

Ο ανάδοχος που ανέλαβε τη μελέτη κόστους-οφέλους ζήτησε τη γνώμη των ενδιαφερομένων μερών κατά την εκπόνηση της μελέτης, το 2004. Οι παρατηρήσεις τους ελήφθησαν υπόψη στην έκθεση της μελέτης.

Το 2006 οργανώθηκε δημόσια διαβούλευση με τα ενδιαφερόμενα μέρη μέσω του Διαδικτύου. Οι περισσότεροι από όσους απάντησαν στο πλαίσιο της διαβούλευσης αυτής είχαν ήδη ερωτηθεί κατά τη διάρκεια της μελέτης. Από τις απαντήσεις αυτές:

- 10 προέρχονται από κατασκευαστές του κλάδου του εξοπλισμού οχημάτων με κάτοπτρα ή άλλα συστήματα για τη βελτίωση του πεδίου έμμεσης όρασης·

- 8 προέρχονται από οργανισμούς οδικής ασφάλειας και από ένα μέλος του Ευρωπαϊκού Κοινοβουλίου·

- 6 προέρχονται από εθνικές και διεθνείς ενώσεις του κλάδου των οδικών μεταφορών (DK, NL, BE, ES, UK, IRU)·

- 7 προέρχονται από εθνικές ή περιφερειακές κυβερνήσεις (CY, DE, EL, NL, FI, NO, γερμανικό ομόσπονδο κράτος της Βάδης-Βυρτεμβέργης)·

- 2 προέρχονται από κατασκευαστές και ενώσεις κατασκευαστών αυτοκινήτων (ACEA και ένας κατασκευαστής που τροποποιεί φορτηγά Volvo)·

- 3 προέρχονται από ενώσεις χρηστών (FEMA που εκπροσωπεί οδηγούς μηχανοκίνητων δίτροχων, FIVA που εκπροσωπεί κατόχους αυτοκινήτων αντικών και ECF που εκπροσωπεί ποδηλάτες).

Σύνοψη των απαντήσεων και τρόπος με τον οποίο ελήφθησαν υπόψη

Στις απαντήσεις αναγνωρίζονται γενικά τα οφέλη του μετεξοπλισμού με συστήματα που αυξάνουν το πεδίο έμμεσης όρασης, ενώ παρατηρούνται διαφορές όσον αφορά την προσέγγιση και την εμβέλεια της σχετικής πρωτοβουλίας. Ορισμένα από τα ενδιαφερόμενα μέρη θα προτιμούσαν τον προαιρετικό μετεξοπλισμό, τον καθορισμό μικρότερου οπτικού πεδίου ή περισσότερες εναλλακτικές επιλογές για την επίτευξη του συγκεκριμένου οπτικού πεδίου. Άλλοι επιθυμούν να εφαρμόζονται όλες οι σχετικές με τα νέα οχήματα απαιτήσεις της οδηγίας σε περισσότερους τύπους οχημάτων ή στα παλαιότερα οχήματα.

Η Επιτροπή μελέτησε επιμελώς όλες τις ανωτέρω παρατηρήσεις. Μια πρωτοβουλία σε απόλυτα εθελούσια βάση δεν εγγυάται τα προσδοκώμενα αποτελέσματα. Επιπλέον, η Επιτροπή προβλέπει μια απλή και ξεκάθαρη λύση, με την οποία ελαχιστοποιούνται τα έξοδα και μεγιστοποιούνται τα οφέλη. Οι λύσεις που προτάθηκαν από πολλούς συνομιλητές θα ωφελούσαν ίσως τους ενδιαφερόμενους τους οποίους εκπροσωπούν, εις βάρος όμως της συνολικής αποτελεσματικότητας της πρότασης. Τέλος, το σημαντικότερο είναι ότι η Επιτροπή διαπίστωσε ότι οι παρατηρήσεις των ευάλωτων χρηστών – η ομάδα στην οποία στοχεύει η πρόταση – ήταν στη συντριπτική τους πλειοψηφία θετικές. Περισσότερες λεπτομέρειες σχετικά με τα αποτελέσματα των διαβουλεύσεων με τα ενδιαφερόμενα μέρη παρατίθενται στην εκτίμηση αντίκτυπου που συνοδεύει την παρούσα πρόταση.

Πραγματοποιήθηκε ανοικτή διαβούλευση, μέσω του Διαδικτύου, το χρονικό διάστημα από 12/4/2006 έως 24/5/2006. Η Επιτροπή έλαβε 36 απαντήσεις. Τα αποτελέσματα είναι διαθέσιμα στο Διαδίκτυο, στη διεύθυνση http://ec.europa.eu/transport/road/roadsafety/index_en.htm.

Συγκέντρωση και χρήση εμπειρογνωμοσύνης

Σχετικοί επιστημονικοί κλάδοι/τομείς ειδίκευσης

Έρευνα αγοράς, ανάλυση κόστους-οφέλους

Χρησιμοποιηθείσα μεθοδολογία

Σύμβαση εκπόνησης μελέτης

Κυριότεροι φορείς/εμπειρογνώμονες που συμμετείχαν στις διαβουλεύσεις

Εθνικές κυβερνήσεις, κατασκευαστές κατόπτρων, κατασκευαστές οχημάτων, ινστιτούτα οδικής ασφάλειας

Σύνοψη των συμβουλών που ελήφθησαν και αξιοποιήθηκαν

Οι διαβουλεύσεις με τα ενδιαφερόμενα μέρη δεν ανέδειξαν πιθανούς σοβαρούς κινδύνους με μη αναστρέψιμες συνέπειες από την πρόταση.

Ο κλάδος των οδικών μεταφορών εισηγήθηκε ως συνοδευτικό μέτρο τη διεξαγωγή εκστρατειών ευαισθητοποίησης, τόσο των οδηγών όσο και των ευάλωτων χρηστών του οδικού δικτύου. Η σύσταση αυτή συμπεριελήφθη στην οδηγία. Επιπλέον, αναφέρθηκε ότι ο μέσος όρος ηλικίας των οχημάτων είναι μεγαλύτερος στο στόλο οχημάτων ορισμένων κρατών μελών σε σύγκριση με άλλα. Για το λόγο αυτό, επαφίεται στη διακριτική ευχέρεια των κρατών μελών να επεκτείνουν το πεδίο εφαρμογής της οδηγίας στα οχήματα ηλικίας άνω των 10 ετών.

Χρησιμοποιηθέντα μέσα για τη δημοσιοποίηση των συμβουλών των εμπειρογνωμόνων

Η μελέτη κόστους-οφέλους δημοσιεύθηκε στη δικτυακή πύλη EUROPA, στην ακόλουθη διεύθυνση, υπάρχει δε δυνατότητα τηλεφόρτωσής της: http://ec.europa.eu/transport/road/publications/projectfiles/mirrors_en.htm

- 230 Εκτίμηση αντίκτυπου

Η επιλογή της "αδράνειας" συνεπάγεται ότι θα αφεθεί αναξιοποίητη η ευκαιρία να σωθούν ζωές με ένα απλό και όχι υπέρμετρα δαπανηρό μέτρο. Η διαδικασία μετεξοπλισμού έχει νόημα μόνο εάν ολοκληρωθεί πριν από την αντικατάσταση όλων των βαρέων φορτηγών οχημάτων από νέα, εφοδιασμένα με σειρά κατόπτρων σύμφωνα με την οδηγία 2003/97/EΚ. Υπολογίζεται ότι η αντικατάσταση αυτή θα ολοκληρωθεί μετά το 2020. Ο αντίκτυπος της όποιας οδηγίας για τον μετεξοπλισμό είναι χρονικά περιορισμένος και φθίνει κάθε έτος.

Η δεύτερη επιλογή συνίσταται στην εφαρμογή της πλήρους δέσμης απαιτήσεων της οδηγίας 2003/97/EΚ όσον αφορά το πλευρικό οπτικό πεδίο, σε όλα τα βαρέα φορτηγά οχήματα (άνω των 3,5 τόνων). Το μέτρο αυτό μπορεί να θεωρηθεί εξαιρετικά συμφέρον από οικονομικής πλευράς, αν ληφθεί υπόψη ο συνολικός στόλος οχημάτων. Εν τούτοις, αναμένεται ότι η τοποθέτηση των απαιτούμενων συστημάτων θα διαφέρει μεταξύ των διαφορετικών τύπων οχημάτων. Για την εφαρμογή όλων των απαιτήσεων της οδηγίας 2003/97/EΚ σε ορισμένους τύπους οχημάτων, ιδίως στους παλαιότερους, ενδέχεται να χρειαστούν ουσιαστικές μετατροπές της δομής του θαλάμου οδήγησης, λόγω υψηλότερης ανεμοφόρτισης (ανεμοπίεση) των μεγαλύτερων κάτοπτρων, με πιθανή συνέπεια σημαντικές δαπάνες, της τάξεως των 2.000 ευρώ.

Συνεπώς, η τρίτη επιλογή συνίσταται στην εφαρμογή διαφοροποιημένης δέσμης απαιτήσεων για το πλευρικό οπτικό πεδίο, οι οποίες θα βασίζονται στην οδηγία 2003/97/EΚ, σε όλα τα βαρέα φορτηγά οχήματα. Σε ποσοστό μεγαλύτερο από το 50% των βαρέων φορτηγών οχημάτων που κυκλοφορούν στην Ευρώπη είναι δυνατόν να αντικατασταθεί το γυαλί των παλαιών κατόπτρων από νέο που είναι σύμφωνο με την οδηγία 2003/97/EΚ και καλύπτει το απαιτούμενο πεδίο έμμεσης όρασης. Ένα επιπλέον ποσοστό 25% των εν λόγω οχημάτων θα μπορούσαν να εξοπλιστούν με νέο γυαλί κατόπτρων, εάν μειωθούν ελαφρώς οι απαιτήσεις μετεξοπλισμού όσον αφορά το οπτικό πεδίο (άνω του 99%). Το κόστος μετεξοπλισμού στις περιπτώσεις αυτές δεν υπερβαίνει κατά κανόνα τα 150 ευρώ. Όσον αφορά το υπόλοιπο 20-25%, ο μετεξοπλισμός με νέα κάτοπτρα είναι, ως επί το πλείστον, εφικτός με υψηλότερο αλλά λογικό κόστος. Σε ορισμένες περιπτώσεις (λιγότερες από 10%), επιτρέπεται η τοποθέτηση πρόσθετων συστημάτων για την κάλυψη τουλάχιστον του οπτικού πεδίου που ορίζει η οδηγία 2003/97/EΚ. Στην κατηγορία αυτή εμπίπτουν ενδεχομένως οι περιπτώσεις όπου η αντικατάσταση των κατόπτρων απαιτεί ουσιαστικές μετατροπές της δομής του θαλάμου οδήγησης ή δεν υπάρχουν κάτοπτρα που να πληρούν τις απαιτήσεις.

3 Νομικά στοιχεια της προτασησ

Σύνοψη της προτεινόμενης δράσης

Σκοπός της παρούσας οδηγίας είναι η αύξηση του πεδίου έμμεσης όρασης στα υπάρχοντα βαρέα φορτηγά οχήματα και η συμβολή στη μείωση των θανάτων στους δρόμους της Ευρώπης. Δεδομένου ότι η αύξηση του πεδίου έμμεσης όρασης στα υπάρχοντα βαρέα φορτηγά οχήματα συνεπάγεται τεχνικές μετατροπές σε ένα σύστημα που έχει ήδη λάβει έγκριση και επιτρέπεται από τον νόμο, αποδίδεται ιδιαίτερη προσοχή στην τεχνική σκοπιμότητα και στην οικονομική αποδοτικότητα του μετεξοπλισμού.

Δεν υπάρχει, προς το παρόν, τεχνική λύση ικανή να καλύπτει το 100% του χώρου που περιβάλλει ένα όχημα στην επιφάνεια του εδάφους. Αυτό ισχύει όχι μόνο για τα επιβατικά οχήματα, αλλά πολύ περισσότερο για τα βαρέα φορτηγά. Επιπλέον, μολονότι τα κάτοπτρα αποτελούν άριστο μέσο κάλυψης των πεδίων έμμεσης όρασης, που χρησιμοποιείται σχεδόν από καταβολής αυτοκινήτου, υπόκεινται σε ορισμένα φυσικά όρια ως προς κάποιες ζώνες, π.χ. πίσω από τα βαρέα φορτηγά οχήματα.

Ο σημαντικότερος περιοριστικός παράγοντας είναι η μειωμένη ικανότητα του οδηγού να συγκεντρώνει, να προσλαμβάνει και να επεξεργάζεται διαφορετικές πληροφορίες εν κινήσει. Ήδη, με τη σειρά κατόπτρων που χρησιμοποιείται σήμερα, ο οδηγός φορτηγού με τη θέση οδήγησης αριστερά (αριστεροτίμονο) που στρίβει προς τα δεξιά, οφείλει όχι μόνο να ελέγξει το δρόμο μπροστά και αριστερά, αλλά και να κοιτάξει σε δύο κάτοπτρα οδήγησης στη δεξιά πλευρά του οχήματος και σε ένα κάτοπτρο άμεσης εγγύτητας, τοποθετημένο πάνω από τη δεξιά θύρα. Τα φορτηγά που θα κατασκευάζονται μετά το 2007 θα είναι εφοδιασμένα με ένα επιπλέον εμπρόσθιο κάτοπτρο, ώστε να καλύπτεται και ο χώρος μπροστά ακριβώς από το όχημα, στην επιφάνεια του εδάφους.

Τα πρόσθετα ηλεκτρονικά συστήματα για την κάλυψη των λεγόμενων "τυφλών σημείων", τα οποία θα απαιτούσαν σημαντικές δομικές μετατροπές και θα συνεπάγονταν σοβαρές δαπάνες, ιδίως στην περίπτωση των υπαρχόντων οχημάτων, πιθανότατα δεν θα έχουν αξιόλογη συμμετοχή στον μετεξοπλισμό. Ωστόσο, εάν τα συστήματα αυτά πληρούν τις απαιτήσεις της οδηγίας 2003/97/EΚ, επιτρέπεται να τοποθετηθούν. Η τεχνική προσέγγιση που υιοθετήθηκε στην οδηγία για τα νέα οχήματα και μπορεί να θεωρηθεί ως υπερσύγχρονη, αποτελεί το πλαίσιο αναφοράς για κάθε διαδικασία μετεξοπλισμού.

Από πλευράς σχέσης κόστους-οφέλους, δεν έχει νόημα να εφαρμοστεί και στα υπάρχοντα οχήματα η πλήρης δέσμη απαιτήσεων που ισχύει για τα νέα οχήματα. Η αναλογία του οφέλους προς το κόστος για τον μετεξοπλισμό των ελαφρών φορτηγών οχημάτων ή των λεωφορείων με κάτοπτρα ή συσκευές λήψης εικόνων είναι πολύ μικρότερος της μονάδας σε όλες τις περιπτώσεις. Για τα βαρέα φορτηγά οχήματα, η αναλογία του οφέλους προς το κόστος υπερβαίνει τη μονάδα μόνο ως προς το πλευρικό πεδίο έμμεσης όρασης. Με βάση τα αποτελέσματα της μελέτης κόστους-οφέλους, εξετάζεται μόνο το σενάριο "βαρέα φορτηγά οχήματα/πλευρική ορατότητα".

Για να αξιοποιηθεί στο έπακρο η φθίνουσα ευκαιρία (το όφελος από το μέτρο μειώνεται με την πάροδο του χρόνου), να δοθεί στους κατασκευαστές η δυνατότητα να ανταποκριθούν στη ζήτηση και για να έχουν οι ιδιοκτήτες των παλαιότερων φορτηγών μεγαλύτερη ευελιξία, είναι εύλογο να προβλεφθεί η σταδιακή εφαρμογή της παρούσας οδηγίας για τον μετεξοπλισμό. Τα βαρέα φορτηγά οχήματα που έχουν ταξινομηθεί μετά το 2004 θα πρέπει να μετεξοπλιστούν ένα έτος μετά την ημερομηνία έναρξης της ισχύος της οδηγίας, εκείνα που έχουν ταξινομηθεί μετά το 2001, δύο έτη μετά την ημερομηνία αυτή και όσα έχουν ταξινομηθεί μετά το 1998, τρία έτη μετά την ίδια ημερομηνία, το αργότερο.

Η αποτελεσματικότητα σε σχέση με το κόστος αποτελεί τη βασική αρχή της παρούσας πρότασης. Όσον αφορά την εφαρμογή των απαιτήσεων της παρούσας οδηγίας, τα κράτη μέλη θα οφείλουν να προβλέψουν αξιόπιστες, αποτελεσματικές και, σε ορισμένες περιπτώσεις, ευέλικτες διαδικασίες ελέγχου, ώστε να διασφαλιστεί η τήρηση των εν λόγω απαιτήσεων σε όλα τα οχήματα που ταξινομούνται σε κάθε κράτος μέλος. Η πλειονότητα των οχημάτων είναι δυνατόν να μετεξοπλιστεί με λογικό κόστος και με συστήματα που κυκλοφορούν ήδη στην αγορά. Σε ορισμένες περιπτώσεις, ο μετεξοπλισμός ενδέχεται να προσκρούσει σε περισσότερες τεχνικές δυσχέρειες. Ειδικά για τις περιπτώσεις αυτές, τα κράτη μέλη θα πρέπει να προβλέψουν ευελιξία και λύσεις κατά περίπτωση για την έγκριση εναλλακτικών επιλογών από την ελεγκτική αρχή.

Ορισμένα κράτη μέλη έχουν ήδη λάβει μέτρα σε εθνικό επίπεδο με σκοπό την αύξηση του πλευρικού πεδίου έμμεσης όρασης των οδηγών βαρέων φορτηγών οχημάτων πέραν των απαιτήσεων που επιβάλλει η ισχύουσα ευρωπαϊκή νομοθεσία. Οι σχετικές προσεγγίσεις δεν είναι, ή είναι εν μέρει, σύμφωνες με την τεχνική προσέγγιση που υιοθετήθηκε στην οδηγία 2003/97/EΚ. Το αποτέλεσμα πάντως – η επαρκής κάλυψη του πλευρικού τυφλού σημείου – μπορεί να επιτευχθεί και με τις προσεγγίσεις αυτές. Για τον λόγο αυτό, η οδηγία εξαιρεί τα βαρέα φορτηγά οχήματα που είναι ταξινομημένα στις συγκεκριμένες χώρες, δηλ. Κάτω Χώρες, Δανία και Βέλγιο, και έχουν εξοπλιστεί με συστήματα έμμεσης όρασης σύμφωνα με τα εθνικά καθεστώτα, πριν από την έναρξη ισχύος της παρούσας οδηγίας. Ωστόσο, όλα τα κράτη μέλη πρέπει να μεριμνήσουν ώστε όλα τα βαρέα φορτηγά οχήματα που θα μετεξοπλιστούν μετά την έναρξη ισχύος της παρούσας οδηγίας να εφοδιαστούν με συστήματα έμμεσης όρασης που να ανταποκρίνονται στις απαιτήσεις της.

Επιπλέον, τα οχήματα που έχουν ταξινομηθεί περισσότερα από 10 έτη πριν από την έναρξη ισχύος της παρούσας οδηγίας εξαιρούνται από το πεδίο εφαρμογής της. Το κόστος μετεξοπλισμού των παλαιότερων φορτηγών θα υπερέβαινε πιθανώς τα προσδοκώμενα οφέλη, τα οποία είναι προφανές ότι μειώνονται ανάλογα με τον χρόνο που απομένει μέχρι την απόσυρση του οχήματος από την κυκλοφορία.

Νομική βάση

Το μέτρο προτείνεται με βάση το άρθρο 71 της συνθήκης ΕΚ.

Αρχή της επικουρικότητας

Εν προκειμένω έχει εφαρμογή η αρχή της επικουρικότητας, εφόσον η πρόταση δεν υπάγεται στην αποκλειστική αρμοδιότητα της Κοινότητας.

Οι στόχοι της πρότασης είναι αδύνατον να επιτευχθούν επαρκώς από τα κράτη μέλη για τους κατωτέρω λόγους.

Με την οδηγία 2003/97/EΚ, εναρμονίστηκαν οι κανόνες για τα κάτοπτρα σε ευρωπαϊκό επίπεδο. Εάν αναληφθούν στο επίπεδο των κρατών μελών πρωτοβουλίες μετεξοπλισμού θα αφορούν μόνο τα οχήματα που ταξινομούνται στο αντίστοιχο κράτος μέλος. Τα βαρέα φορτηγά οχήματα έχουν μεγάλη συμμετοχή στην ευρωπαϊκή ή ακόμη και στη διεθνή οδική κυκλοφορία. Η αμιγώς εθνική λύση δεν θα ήταν ικανοποιητική.

Η επιβολή εθνικών υποχρεώσεων μετεξοπλισμού θα μπορούσε επίσης να θεωρηθεί φραγμός στο εμπόριο, ιδίως αν ληφθεί υπόψη ότι ισχύει εναρμονισμένη ευρωπαϊκή νομοθεσία. Η κοινή ευρωπαϊκή προσέγγιση του μετεξοπλισμού εξασφαλίζει ίσους όρους στην εξαιρετικά ανταγωνιστική ευρωπαϊκή αγορά οδικών μεταφορών.

Η κοινοτική δράση θα είναι αποτελεσματικότερη για την επίτευξη των στόχων της πρότασης για τους κατωτέρω λόγους.

Η επιβολή κοινής ευρωπαϊκής υποχρέωσης προσφέρει πλεονεκτήματα οικονομιών κλίμακας. Εμποδίζει την εφαρμογή διαφορετικών τεχνικών λύσεων σε εθνικό επίπεδο, η οποία μπορεί να δημιουργήσει προβλήματα κατά την πώληση παλαιών φορτηγών σε άλλες ευρωπαϊκές χώρες που έχουν θεσπίσει διαφορετικές απαιτήσεις.

Χάρη στην ευρωπαϊκή νομοθεσία θα μειωθεί ο αριθμός των τροχαίων ατυχημάτων που οφείλονται στα τυφλά σημεία και στα οποία εμπλέκονται βαρέα φορτηγά οχήματα ταξινομημένα σε άλλη χώρα της ΕΕ.

Τα βαρέα φορτηγά οχήματα αποτελούν την κατηγορία οχημάτων που μετέχει συχνότερα στη διεθνή οδική κυκλοφορία και θα πρέπει να εξεταστεί πρώτα για την κατηγορία αυτή η εναρμόνιση των απαιτήσεων σε ευρωπαϊκό επίπεδο.

Συνεπώς, η πρόταση είναι σύμφωνη με την αρχή της επικουρικότητας.

Αρχή της αναλογικότητας

Η πρόταση είναι σύμφωνη με την αρχή της αναλογικότητας για τους κατωτέρω λόγους.

Μολονότι καθορίζεται λεπτομερώς η τεχνική προσέγγιση, η οδηγία παρέχει μεγάλα περιθώρια στα κράτη μέλη να συστήσουν τα οικεία καθεστώτα διασφάλισης της συμμόρφωσης.

Με την επιλογή που προτιμήθηκε παρέχεται στα κράτη μέλη μεγάλη ευελιξία, ώστε να εξεύρουν τα πλέον συμφέροντα από οικονομικής πλευράς μέσα για τη μεταφορά της οδηγίας στο εθνικό δίκαιο ως προς τις διαδικασίες εφαρμογής και ελέγχου.

Επιλογή μέσων

Προτεινόμενο μέσο: οδηγία.

Η χρήση άλλου μέσου δεν ενδείκνυται για τους κατωτέρω λόγους.

Εναλλακτική επιλογή αντί της νομικής υποχρέωσης είναι οι εκστρατείες ευαισθητοποίησης και οι αυτοδεσμευτικές συμφωνίες του κλάδου. Δεδομένου ότι η διαδικασία μετεξοπλισμού έχει νόημα μόνο εάν συντελεστεί εντός ορισμένων χρονικών περιθωρίων (περίπου 4 έως 6 έτη από το 2007 και μετά), η αυτοδεσμευτική συμφωνία του κλάδου των οδικών μεταφορών δεν φαίνεται ενδεδειγμένη. Επιπροσθέτως, ο συγκεκριμένος κλάδος δεν είναι κατά τα φαινόμενα σε θέση να αναλάβει σχετική δέσμευση. Οι εκστρατείες ευαισθητοποίησης φαίνεται ότι σημειώνουν επιτυχία βραχυπρόθεσμα και θα πρέπει να συνοδεύουν την καθιέρωση των κατόπτρων.

4 Δημοσιονομικές επιπτωσεις

Η πρόταση δεν έχει επιπτώσεις στον κοινοτικό προϋπολογισμό.

5 Συμπληρωματικές πληροφορίες

Προσομοίωση, πιλοτική φάση και μεταβατική περίοδος

Υπήρξε ή θα υπάρξει μεταβατική περίοδος για την πρόταση.

Πίνακας αντιστοιχίας

Απαιτείται από τα κράτη μέλη να κοινοποιήσουν στην Επιτροπή το κείμενο των εθνικών διατάξεων μεταφοράς της οδηγίας στο εθνικό δίκαιο, καθώς και πίνακα αντιστοιχίας μεταξύ αυτών και των διατάξεων της παρούσας οδηγίας.

2006/0183 (COD)

Πρόταση

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τον μετεξοπλισμό με κάτοπτρα των ταξινομημένων στην Κοινότητα βαρέων φορτηγών οχημάτων

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71 παράγραφος 1 στοιχείο γ),

την πρόταση της Επιτροπής[1],

τη γνώμη της Ευρωπαϊκής Οικονομικής και Κοινωνικής Επιτροπής[2],

τη γνώμη της Επιτροπής των Περιφερειών[3],

Αποφασίζοντας σύμφωνα με τη διαδικασία του άρθρου 251 της Συνθήκης[4],

Εκτιμώντας τα ακόλουθα:

(1) Ορισμένα ατυχήματα προκαλούνται από οδηγούς βαρέων φορτηγών οχημάτων οι οποίοι δεν αντιλαμβάνονται την παρουσία άλλων χρηστών του οδικού δικτύου πολύ κοντά ή δίπλα στο δικό τους όχημα. Τα ατυχήματα αυτά συνδέονται συχνά με την αλλαγή κατεύθυνσης σε διασταυρώσεις και σε ισόπεδους και κυκλικούς κόμβους, όταν οι οδηγοί αδυνατούν να αντιληφθούν άλλους χρήστες του οδικού δικτύου στα τυφλά σημεία στο χώρο που περιβάλλει άμεσα τα οχήματά τους. Υπολογίζεται ότι περίπου 400 άτομα ετησίως χάνουν τη ζωή τους σε τέτοιες περιστάσεις, τα περισσότερα από τα οποία είναι ευάλωτοι χρήστες του οδικού δικτύου, όπως ποδηλάτες, οδηγοί μηχανοκίνητων δίτροχων και πεζοί.

(2) Στη Λευκή Βίβλο που εξέδωσε στις 12 Σεπτεμβρίου 2001 με τον τίτλο "Η ευρωπαϊκή πολιτική μεταφορών με ορίζοντα το έτος 2010: η ώρα των επιλογών"[5], η Επιτροπή καθόρισε ως στόχο τη μείωση των θυμάτων των τροχαίων ατυχημάτων κατά 50% έως το 2010. Στο τρίτο ευρωπαϊκό πρόγραμμα δράσης για την οδική ασφάλεια που κατάρτισε[6], η Επιτροπή ανέλαβε τη δέσμευση να εξετάσει το ζήτημα του εκ των υστέρων εξοπλισμού ήδη κυκλοφορούντων βαρέων φορτηγών οχημάτων με συστήματα έμμεσης όρασης για την εξάλειψη των τυφλών γωνιών και, κατ’ επέκταση, τη συμβολή στη μείωση των θανάτων σε τροχαία ατυχήματα.

(3) Στο δεκαετές χρονοδιάγραμμα που συμπεριέλαβε στην τελική έκθεσή της με τον τίτλο «Ανταγωνιστικό ρυθμιστικό σύστημα στην αυτοκινητοβιομηχανία για τον 21ο αιώνα», η ομάδα υψηλού επιπέδου της πρωτοβουλίας CARS 21 εισηγήθηκε μια ολοκληρωμένη προσέγγιση του ζητήματος της οδικής ασφάλειας, η οποία περιλαμβάνει την υποχρεωτική καθιέρωση νέων χαρακτηριστικών ασφαλείας, όπως τα κάτοπτρα για τη μείωση των τυφλών σημείων στα βαρέα φορτηγά οχήματα.

(4) Η οδηγία 2003/97/ΕΚ του Ευρωπαϊκού Κοινοβουλίου και του Συμβουλίου, της 10ης Νοεμβρίου 2003, για προσέγγιση των νομοθεσιών των κρατών μελών σχετικά με την έγκριση τύπου των συσκευών έμμεσης όρασης, καθώς και των οχημάτων που είναι εξοπλισμένα με τις εν λόγω διατάξεις, για την τροποποίηση της οδηγίας 70/156/ΕΟΚ και την κατάργηση της οδηγίας 71/127/ΕΟΚ[7], μολονότι ενέχει υψηλό δυναμικό μείωσης του αριθμού των θυμάτων, αφορά μόνο τα οχήματα που ταξινομούνται για πρώτη φορά.

(5) Συνεπώς, τα οχήματα που κυκλοφορούν ήδη δεν υπόκεινται στις υποχρεώσεις τις οποίες επιβάλλει η οδηγία 2003/97/EΚ. Εκτιμάται ότι τα οχήματα αυτά δεν θα έχουν αντικατασταθεί πλήρως πριν από το 2023.

(6) Μέχρι τότε, ενδείκνυται να μετεξοπλιστούν τα εν λόγω οχήματα με βελτιωμένες συσκευές έμμεσης όρασης ως συμβολή στη μείωση του αριθμού των θανάτων ευάλωτων χρηστών του οδικού δικτύου σε τροχαία ατυχήματα που προκαλούν τα συγκεκριμένα οχήματα.

(7) Τα ανωτέρω υπάρχοντα οχήματα πρέπει να εξοπλιστούν με κάτοπτρα που μειώνουν τα πλευρικά τυφλά σημεία και, ταυτόχρονα, πληρούν τις τεχνικές απαιτήσεις της οδηγίας 2003/97/EΚ. Ο εξοπλισμός αυτός είναι τεχνικά εφικτός για την πλειονότητα των σχετικών οχημάτων.

(8) Είναι ωστόσο σκόπιμο και σύμφωνο με την αρχή της αναλογικότητας να προβλεφθούν εξαιρέσεις για τα οχήματα με μικρό υπόλοιπο διάρκειας ζωής, τα οχήματα που είναι εφοδιασμένα με πλευρικά κάτοπτρα τα οποία καλύπτουν μόνο οριακά μικρότερο οπτικό πεδίο από εκείνα που ορίζει η οδηγία 2003/97/EΚ και για τα οχήματα που είναι τεχνικά ανέφικτο να εξοπλιστούν με κάτοπτρα σύμφωνα με την ίδια οδηγία.

(9) Για να δοθεί στην αγορά η δυνατότητα να ανταποκριθεί σε πολύ μεγάλη ζήτηση κατόπτρων σε πολύ μικρό χρονικό διάστημα, πρέπει να προβλεφθούν μεταβατικές περίοδοι.

(10) Τα βαρέα φορτηγά οχήματα που είχαν μετεξοπλιστεί, πριν από την έναρξη ισχύος της οδηγίας 2003/97/EΚ, με συσκευές έμμεσης όρασης οι οποίες καλύπτουν σε μεγάλο βαθμό το οπτικό πεδίο που απαιτεί η εν λόγω οδηγία, πρέπει να εξαιρεθούν από τις απαιτήσεις της παρούσας νομοθεσίας.

(11) Η δραστηριότητα μετεξοπλισμού πρέπει να συνοδευτεί από μέτρα για την ευαισθητοποίηση στους κινδύνους που συνεπάγεται η παρουσία τυφλών σημείων στα βαρέα φορτηγά οχήματα.

(12) Δεδομένου ότι οι στόχοι της δράσης που πρόκειται να αναληφθεί, δηλ. ο μετεξοπλισμός υπαρχόντων οχημάτων που κυκλοφορούν στην Κοινότητα, είναι αδύνατον να επιτευχθούν επαρκώς από τα κράτη μέλη και, επομένως, μπορούν να επιδιωχθούν αποτελεσματικότερα σε κοινοτικό επίπεδο, λόγω της κλίμακας και των συνεπειών της δράσης, η Κοινότητα δύναται να θεσπίσει μέτρα σύμφωνα με την αρχή της επικουρικότητας που διατυπώνεται στο άρθρο 5 της Συνθήκης. Σύμφωνα με την αρχή της αναλογικότητας, που διατυπώνεται στο ίδιο άρθρο, η παρούσα οδηγία δεν υπερβαίνει τα αναγκαία για την επίτευξη των συγκεκριμένων στόχων,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η παρούσα οδηγία ορίζει απαιτήσεις για τον εξοπλισμό με συστήματα έμμεσης όρασης, των οχημάτων των κατηγοριών N2 και N3 που αναφέρονται στην οδηγία 70/156/EΟΚ, τα οποία έχουν ταξινομηθεί στην Κοινότητα.

Άρθρο 2

1. Η παρούσα οδηγία εφαρμόζεται στα οχήματα των κατηγοριών N2 και N3 που αναφέρονται στο παράρτημα ΙΙ σημείο 2 της οδηγίας 70/156/EΟΚ[8], τα οποία δεν καλύπτονται από την οδηγία 2003/97/EΚ.

2. Η παρούσα οδηγία δεν εφαρμόζεται σε καμία από τις ακόλουθες περιπτώσεις:

α) οχήματα των κατηγοριών N2 και N3 που έχουν ταξινομηθεί περισσότερο από 10 έτη πριν από την καθοριζόμενη στο άρθρο 7 ημερομηνία·

β) οχήματα των κατηγοριών N2 και N3 στα οποία είναι αδύνατον να τοποθετηθούν κάτοπτρα των κλάσεων IV και V κατά τρόπο που εξασφαλίζει ότι πληρούν τις ακόλουθες προϋποθέσεις:

(i) κανένα τμήμα των κατόπτρων δεν απέχει λιγότερο από 2 μέτρα (±10 εκ.) από το έδαφος, ανεξαρτήτως ρύθμισης, όταν το όχημα είναι φορτωμένο με το ανώτατο τεχνικά επιτρεπόμενο βάρος·

(ii) τα κάτοπτρα είναι πλήρως ορατά από τη θέση οδήγησης.

(γ) οχήματα των κατηγοριών N2 και N3 τα οποία, πριν από την έναρξη ισχύος της οδηγίας 2003/97/EΚ, υπόκειντο σε εθνικά μέτρα που απαιτούσαν την τοποθέτηση άλλων μέσων έμμεσης όρασης ικανών να καλύπτουν τουλάχιστον το 95% του συνολικού οπτικού πεδίου στην επιφάνεια του εδάφους το οποίο παρέχουν τα κάτοπτρα των κλάσεων IV και V βάσει της εν λόγω οδηγίας.

Άρθρο 3

Από την ημερομηνία που καθορίζεται στο άρθρο 7, τα κράτη μέλη μεριμνούν ώστε όλα τα οχήματα που αναφέρονται στο άρθρο 2 παράγραφος 1 να είναι εξοπλισμένα, στην πλευρά του συνοδηγού, με κάτοπτρα άμεσης εγγύτητας και ευρυγώνια κάτοπτρα τα οποία πληρούν τις απαιτήσεις της οδηγίας 2003/97/EΚ για τα κάτοπτρα κλάσης IV και κλάσης V, αντίστοιχα.

Κατά παρέκκλιση των διατάξεων του πρώτου εδαφίου, η τήρηση των απαιτήσεων της παρούσας οδηγίας θεωρείται ότι έχει επιτευχθεί εφόσον τα οχήματα είναι εξοπλισμένα με κάτοπτρα που παρέχουν οπτικά πεδία των οποίων ο συνδυασμός καλύπτει τουλάχιστον το 99% του συνολικού οπτικού πεδίου στην επιφάνεια του εδάφους που παρέχουν τα κάτοπτρα των κλάσεων IV και V βάσει της οδηγίας 2003/97/EΚ.

Άρθρο 4

Κατά παρέκκλιση των διατάξεων του άρθρου 3 πρώτο εδάφιο, τα κράτη μέλη δύνανται να προβλέπουν τα ακόλουθα:

(1) τα οχήματα που έχουν ταξινομηθεί 4 έως 7 έτη πριν από την καθοριζόμενη στο άρθρο 7 ημερομηνία πληρούν τις απαιτήσεις της παρούσας οδηγίας το αργότερο ένα έτος μετά την ημερομηνία αυτή·

(2) τα οχήματα που έχουν ταξινομηθεί 7 έως 10 έτη πριν από την καθοριζόμενη στο άρθρο 7 ημερομηνία πληρούν τις απαιτήσεις της παρούσας οδηγίας το αργότερο δύο έτη μετά την ημερομηνία αυτή.

Άρθρο 5

Τα οχήματα των κατηγοριών N2 και N3 που είναι αδύνατον να εξοπλιστούν με κάτοπτρα σύμφωνα με την παρούσα οδηγία, λόγω έλλειψης διαθέσιμων τεχνικών λύσεων, επιτρέπεται να εξοπλιστούν με άλλα συστήματα έμμεσης όρασης, υπό τον όρο ότι αυτά καλύπτουν τουλάχιστον το οπτικό πεδίο που καθορίζεται στο άρθρο 3 δεύτερο εδάφιο.

Οι αρμόδιες αρχές των κρατών μελών χορηγούν χωριστή έγκριση για τα οχήματα που μετεξοπλίζονται σύμφωνα με το πρώτο εδάφιο.

Άρθρο 6

Τα κράτη μέλη συνοδεύουν τα μέτρα που προβλέπει η παρούσα οδηγία με πρωτοβουλίες οι οποίες αποσκοπούν στην ευαισθητοποίηση στους κινδύνους που συνεπάγονται για τους χρήστες του οδικού δικτύου τα τυφλά σημεία στα οχήματα.

Άρθρο 7

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο μέχρι [ένα έτος μετά την ημερομηνία έναρξης της ισχύος της οδηγίας]. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ αυτών και των διατάξεων της παρούσας οδηγίας.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από σχετική αναφορά κατά την επίσημη δημοσίευσή τους. Ο τρόπος αναφοράς καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 8

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 9

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος[pic][pic][pic]

[1] ΕΕ C της, σ.

[2] ΕΕ C της, σ.

[3] ΕΕ C της, σ.

[4] ΕΕ C της, σ.

[5] COM(2001)370 τελικό

[6] COM(2003)311 τελικό

[7] ΕΕ L 25 της 29.1.2004, σ. 1· οδηγία όπως τροποποιήθηκε από την οδηγία 2005/27/EΚ της Επιτροπής ( ΕΕ L 81 της 30.3.2005, σ. 44).

[8] ΕΕ L 42 της 23.2.1970, σ.1 · οδηγία όπως τροποποιήθηκε από την οδηγία 2006/40/EΚ του Ευρωπαϊκού Κοινοβουλίου και του Συμβουλίου ( ΕΕ L 161 της 14.6.2006, σ. 12.)